**1.**  **ВЪВЕДЕНИЕ**

В Регламент (ЕО) № 1217/2009 на Съвета[[1]](#footnote-1) са предвидени правилата за създаване на система за събиране на счетоводна информация за доходите и икономическата дейност на земеделските стопанства в Европейския съюз.

С член 19a от регламента се оправомощава Комисията да приема делегирани актове за уточняване на съдържанието на допълнителните доклади, които държавите членки представят на Комисията във връзка с конкретни аспекти на създаването на система за събиране на счетоводна информация за доходите и икономическата дейност на земеделските стопанства в Европейския съюз, като например списъкът на районите по СЗСИ, правилата за определяне на прагове и планове, референтният период за стандартната продукция, типът земеделие и събирането на информация.

**2.**  **ПРАВНО ОСНОВАНИЕ**

Настоящият доклад е изготвен във връзка с изискването по член 19а от Регламент (ЕО) № 1217/2009 на Съвета. Съгласно посочената разпоредба правомощието да приема делегирани актове се предоставя на Комисията за срок от пет години, считано от 20 декември 2013 г., като се изисква тя да изготви доклад относно делегирането на правомощия.

**3.** **УПРАЖНЯВАНЕ НА ДЕЛЕГИРАНЕТО**

След влизането в сила на Регламент (ЕО) № 1217/2009 на Съвета Комисията прие два делегирани акта: **Делегиран регламент (ЕС) № 1198/2014 на Комисията**[[2]](#footnote-2) и **Делегиран регламент (ЕС) 2017/2278 на Комисията**[[3]](#footnote-3).

С Регламент (ЕО) № 1217/2009 на Съвета се оправомощава Комисията да приема делегирани регламенти за определяне на правилата, свързани с данните за определяне на доходите и за бизнес анализ на земеделските стопанства, с цел да се гарантира хармонизирана рамка за информацията, която се докладва от държавите членки.

Както е предвидено в член 3, член 5, параграф 1, член 5a, параграф 1, член 5б, параграфи 2 и 3 и член 8, параграф 3 от регламента, с делегирания акт следва по-специално да се установят правила:

a) за актуализиране на списъка на районите по СЗСИ;

б) за определяне на праговите стойности, чрез които се очертава полето на изследването;

в) за изготвяне на планове за подбор на отчетните стопанства;

г) за определяне на референтния период за стандартната продукция и за определяне на общите и основните типове земеделие, и

д) за определяне на основните групи счетоводни данни, които да се събират със земеделските статистически отчети, както и общите правила, които да се спазват в това отношение.

**3.a.** **Делегиране на правомощия по член 3 от Регламент (ЕО) № 1217/2009 относно списъка на районите по СЗСИ по държави членки.**

СЗСИ са райони от Системата за земеделска счетоводна информация, които съгласно определението в член 2 от Регламент (ЕО) № 1217/2009 на Съвета е територията на държава членка или някаква част от нея с определени граници с оглед подбора на отчетни стопанства. Списък на тези райони се съдържа в приложение I към регламента.

С член 3 се гарантира, че списъкът на районите по СЗСИ може да се актуализира по искане на държава членка и се оправомощава Комисията да приема делегирани актове в съответствие с член 19а с цел внасяне на изменения в списъка от приложение I.

На 31 май 2017 г. Германия отправи искане районите Шлезвиг-Холщайн и Хамбург да бъдат слети в един район по СЗСИ — Шлезвиг-Холщайн/Хамбург.

Комисията използва това правомощие, като прие **Делегиран регламент (ЕС) 2017/2278 на Комисията**[[4]](#footnote-4) за изменение на приложение I по отношение на списъка на районите по СЗСИ по държави членки чрез сливане на германските райони Шлезвиг-Холщайн и Хамбург в един район по СЗСИ — Шлезвиг-Холщайн/Хамбург.

В приложение I списъкът на районите по СЗСИ по отношение на Германия беше заменен със следното:

„*Германия*

1. Schleswig-Holstein/Hamburg

2. Niedersachsen

3. Bremen

4. Nordrhein-Westfalen

5. Hessen

6. Rheinland-Pfalz

7. Baden-Württemberg

8. Bayern

9. Saarland

10. Berlin

11. Brandenburg

12. Mecklenburg-Vorpommern

13. Sachsen

14. Sachsen-Anhalt

15. Thüringen“

Комисията прие делегирания регламент на 4 септември 2017 г. и той влезе в сила на седмия ден след деня на публикуването му в Официален вестник на Европейския съюз, т.е. на 12 декември 2017 г. Той ще се прилага за Системата за земеделска счетоводна информация от отчетната 2018 г.

**3.б.** **Делегиране на правомощия по член 5 от Регламент (ЕО) № 1217/2009 относно правилата за определяне на прага за икономическия размер.**

Стойностите на праговете, които очертават полето на изследването, следва да дават възможност в неговите рамки да се получават представителни резултати. Стойностите на праговете следва да увеличават максимално съотношението разходи/ползи и да се определят така, че да включват в полето на изследването стопанства, които представляват възможно най-голям дял от селскостопанската продукция, селскостопанската площ и селскостопанските работници на стопанствата с пазарна ориентация.

С член 5 от Регламент (ЕО) № 1217/2009 на Съвета се оправомощава Комисията да приема делегирани актове в съответствие с член 19a за определяне на правилата за установяването на прага, изразен в евро, отговарящ на една от долните граници на класовете икономически размер от типологията на Съюза за земеделските стопанства, определени в член 5б от същия регламент, тъй като полето на изследване, посочено в член 1, параграф 2, обхваща земеделските стопанства с икономически размер, равен на или по-голям от горепосочения праг.

Комисията използва това правомощие, като прие **Делегиран регламент (ЕС) № 1198/2014 на Комисията**[[5]](#footnote-5), за да посочи, че:

Прагът, посочен в член 5, параграф 1 от Регламент (ЕО) № 1217/2009, трябва да гарантира, че в полето на изследването се включва възможно най-голям дял от селскостопанската продукция, селскостопанската площ и селскостопанските работници на стопанствата с пазарна ориентация.

Комисията прие делегирания регламент на 1 август 2014 г. и той влезе в сила на седмия ден след деня на публикуването му в Официален вестник на Европейския съюз, т.е. на 7 ноември 2014 г. Той се прилага за Системата за земеделска счетоводна информация от отчетната 2015 г.

**3.в.** **Делегиране на правомощия по член 5а от Регламент (ЕО) № 1217/2009 относно правилата за изготвяне на план за подбор на отчетните стопанства за всяка държава членка.**

Планът за подбор на стопанствата следва да съдържа минимален брой елементи, които показват как е подбрана представителната извадка, за да може по този начин изследването да изпълни целите на Системата за земеделска счетоводна информация.

С член 5а от Регламент (ЕО) № 1217/2009 на Съвета се оправомощава Комисията да приема делегирани актове в съответствие с член 19a за определяне на правилата, съгласно които всяка държава членка изготвя план за подборa на отчетни стопанства, който чрез счетоводната информация да осигурява представителна извадка за полето на изследване. Тези правила гарантират, че плановете за подбор на отчетните стопанства:

— се изготвят въз основа на най-актуалната статистическа информация,

— се представят в съответствие с типологията на Съюза за земеделските стопанства, и

— уточняват, по-специално, разпределянето на отчетните стопанства по категории стопанства и подробните правила за техния подбор.

Комисията използва това правомощие, като прие **Делегиран регламент (ЕС) № 1198/2014 на Комисията,** за да посочи, че изготвяният от всяка държава членка план за подбор на отчетните стопанства трябва да включва елементи, гарантиращи, че чрез счетоводната информация се получава представителна извадка в полето на изследване. По-специално планът трябва:

а) да се основава на най-актуалните статистически референтни източници;

б) да обяснява процедурата за стратификация на полето на изследване в съответствие с районите, изброени в приложение I към Регламент (ЕО) № 1217/2009, както и съобразно типовете земеделие и класовете икономически размер, посочени в член 5б, параграф 1 от Регламент (ЕО) № 1217/2009;

в) да представя разпределение на стопанствата в полето на изследване по типове земеделие и по класове икономически размер, както е посочено в член 5б, параграф 1 от Регламент (ЕО) № 1217/2009, което съответства поне на основните типове;

г) да указва статистическите методи за определяне на процента за подбор, избран за всяка страта, процедурите за подбор на отчетни стопанства и броя на отчетните стопанства, които ще се подбират за всяка от приетите страти.

Комисията прие делегирания регламент на 1 август 2014 г. и той влезе в сила на седмия ден след деня на публикуването му в Официален вестник на Европейския съюз, т.е. на 7 ноември 2014 г. Той се прилага за Системата за земеделска счетоводна информация от отчетната 2015 г.

**3.г.** **Делегиране на правомощия по член 5б от Регламент (ЕО) № 1217/2009 за определяне на референтния период за стандартната продукция и относно определянето на общите и основните типове земеделие.**

Стандартната продукция се основава на средните данни за определен референтен период. Техните стойности следва да се актуализират редовно, за да се отчитат икономическите тенденции, така че типологията да може да продължи да се прилага по адекватен начин. Честотата на актуализация следва да е свързана с годините, през които се извършват изследвания на структурата на земеделските стопанства в Съюза.

Необходимо е общите и основните типове земеделие да се систематизират така, че да могат да се образуват хомогенни групи от стопанства с по-висока или по-ниска степен на обединяване и да могат да се правят сравнения за състоянието на групите стопанства.

С член 5б от Регламент (ЕО) № 1217/2009 на Съвета се оправомощава Комисията да приема делегирани актове в съответствие с член 19a за определяне на референтния период за стандартната продукция и относно определянето на общите и основните типове земеделие.

Типът земеделие на дадено стопанство се определя от относителния дял на стандартната продукция на различните характеристики на това стопанство в общата стандартна продукция на стопанството. Земеделските стопанства следва да бъдат класирани по еднакъв начин в съответствие с типологията на Съюза за земеделските стопанства, в зависимост от техния тип земеделие, икономическия им размер и значението на другите доходоносни дейности, пряко свързани с тях. Типологията се използва по-специално за представянето, по типове земеделие и по класове икономически размер, на данните, събрани посредством изследванията на структурата на земеделските стопанства в Съюза и СЗСИ.

Определя се съответствието между общите и основните типове земеделие и специализациите за специфичните типове земеделие, съответстващи на основните типове земеделие.Икономическият размер на стопанството се определя на базата на общата стандартна продукция на стопанството. Стандартната продукция и данните за определянето ѝ се предават на Комисията от органа за връзка, определен от всяка държава членка в съответствие с член 7 от същия регламент, или от органа, на който е била делегирана тази функция.

Комисията използва това правомощие, като прие **Делегиран регламент (ЕС) № 1198/2014 на Комисията**, за да посочи референтния период за стандартната продукция, както следва:

За целите на изчисляването на стандартната продукция с оглед на изследването на структурата на земеделските стопанства в Съюза за година N (…), референтният период се състои от петте последователни години от година N-5 до година N-1. Стандартната продукция се определя, като се използват средните базови стойности, изчислени за посочения в първия параграф референтен период и известни като „стандартна продукция N-3“. Тези стойности за стандартната продукция N-3 следва да се актуализират за отчитане на икономическите тенденции най-малкото при всяко изследване на структурата на земеделските стопанства в Съюза.

В приложение I към **Делегиран регламент (ЕС) № 1198/2014 на Комисията** е представен преглед на общите и основните типове земеделие и съответствието между тях, както следва:

|  |  |  |  |
| --- | --- | --- | --- |
| Общ тип земеделие | Описание | Основен тип земеделие | Описание |
| 1.  | Специализирани стопанства за полски култури | 15. | Специализирани стопанства за житни култури, маслодайни семена и протеинови култури |
|  |  | 16.  | Полско растениевъдство от общ характер |
| 2.  | Специализирано градинарство | 21. | Специализирани стопанства за оранжерийно градинарство |
|  |  | 22. | Специализирани стопанства за градинарство на открито |
|  |  | 23. | Друго градинарство |
| 3.  | Специализирани стопанства за трайни насаждения | 35. | Специализирани стопанства за лозарство |
|  |  | 36. | Специализирани стопанства за производство на плодове и цитрусови плодове |
|  |  | 37. | Специализирани стопанства за маслини |
|  |  | 38. | Различни комбинации на трайни насаждения |
| 4.  | Специализирани стопанства за тревопасни животни | 45. | Специализирани стопанства за млекопроизводство |
|  |  | 46. | Специализирани стопанства за говедовъдство — отглеждане и угояване |
|  |  | 47. | Говедовъдство — смесено млекопроизводство, отглеждане и угояване |
|  |  | 48. | Овце, кози и други тревопасни животни |
| 5. | Специализирани стопанства за зърноядни животни | 51. | Специализирани свиневъдни стопанства |
|  |  | 52. | Специализирани стопанства за птицевъдство |
|  |  | 53. | Комбинирано — разнообразни зърноядни животни |
| 6. | Смесени култури | 61. | Смесени култури |
| 7. | Смесено животновъдство | 73. | Смесено животновъдство, главно тревопасни животни |
|  |  | 74. | Смесено животновъдство, главно зърноядни животни |
| 8. | Смесени култури и животновъдство | 83. | Полски култури — комбинирани с тревопасни животни |
|  |  | 84. | Смесени култури и животновъдство, комбинирано |
| 9. | Некласифицирани стопанства | 90. | Некласифицирани стопанства |

Комисията прие делегирания регламент на 1 август 2014 г. и той влезе в сила на седмия ден след деня на публикуването му в Официален вестник на Европейския съюз, т.е. на 7 ноември 2014 г. Той се прилага за Системата за земеделска счетоводна информация от отчетната 2015 г.

**3.д.** **Делегиране на правомощия по член 8 от Регламент (ЕО) № 1217/2009 относно определянето на основните групи счетоводни данни, които трябва да се събират, и общите правила за събиране на информация**

Информацията, съобщавана в земеделските статистически отчети, следва да дава възможност да се добие представа за отчетните стопанства по отношение на производствените фактори, да се направи оценка на равнището на земеделските доходи и да се отразят техническите, икономическите и социалните условия във включените стопанства. За тази цел следва да се определят основните групи счетоводни данни, които трябва да се събират, както и общите правила за събиране на информация.

С член 8 от Регламент (ЕО) № 1217/2009 на Съвета се оправомощава Комисията да приема делегирани актове в съответствие с член 19a относно определянето на основните групи счетоводни данни, които трябва да се събират, и общите правила за събиране на информация.

Данните в земеделския статистически отчет трябва да бъдат за едно земеделско стопанство и за една отчетна година от 12 последователни месеца и да се отнасят само за съответното земеделско стопанство. Тези данни трябва да се отнасят за земеделските дейности на самото стопанство и други доходоносни дейности, пряко свързани с това стопанство.

Комисията използва това правомощие, като прие **Делегиран регламент (ЕС) № 1198/2014 на Комисията**, за да посочи, че общите и основните типове земеделие и съответствието между тях са определени в приложение I към същия регламент. Освен това, по отношение на земеделския статистически отчет основните групи счетоводни данни, които трябва да се събират, и общите правила за събиране на информация са посочени в приложение II към същия регламент.

В приложение II към **Делегиран регламент (ЕС) № 1198/2014 на Комисията** е представен преглед на основните групи счетоводни данни, които трябва да се събират за земеделския статистически отчет, и общите правила за събиране на информация, както следва:

**Земеделски статистически отчет — основни групи счетоводни данни, които трябва да се събират**

— Обща информация за стопанството, като например данни относно местоположението, правния статут, типа и класификацията.

— Вид владение на земята: обобщени данни относно вида владение на земята за земеделската площ, използвана от стопанството.

— Работна ръка: данни относно работната ръка в стопанството, като например броя на работещите в него лица, отработеното време и вида на ангажимента.

— Активи: данни относно активите, които стопанството е използвало в дейността си през отчетната година.

— Квоти и други права: данни относно квотите и другите права, свързани с дейността на стопанството през отчетната година.

— Дългове: данни относно задлъжнялостта на стопанството през отчетната година.

— Данък върху добавената стойност (ДДС): данни относно прилагането на системите за ДДС към стопанството.

— Вложени ресурси: данни относно вложените ресурси, които стопанството е използвало в дейността си (като например специфични разходи и режийни разходи), за да произведе продукцията си през отчетната година.

— Земеделски култури: данни относно производството и използването на земеделски култури в стопанството.

— Животновъдна продукция: данни относно животновъдната продукция и използването на животни в стопанството.

— Животински продукти и свързани с животните услуги: данни относно производството и потреблението в стопанството на животински продукти и свързани с животните услуги.

— Други доходоносни дейности, пряко свързани със стопанството: данни относно всички неземеделски дейности, които са пряко свързани със стопанството и имат икономически последици за него и при които се използват или ресурсите на стопанството (земя, сгради, машини, селскостопански продукти и др.), или неговите продукти.

— Субсидии: данни относно субсидиите, получени от стопанството през отчетната година.

**Земеделски статистически отчет — общи правила за събиране на информация**

А) Отчетната година от 12 последователни месеца, посочена в член 8, параграф 3 от Регламент (ЕО) № 1217/2009, приключва в рамките на периода от 31 декември до 30 юни включително.

б) Данните, съдържащи се в земеделския статистически отчет, следва да се вземат от сметки, съставени от записи, които са извършвани системно и редовно през цялата отчетна година.

в) Данните, съдържащи се в земеделския статистически отчет, се представят във финансови стойности в евро или в национални парични единици, в мерни единици за тегло, обем, площ, брой, както и в други съответни единици или означения.

г) Счетоводните данни се представят в парично изражение без ДДС.

д) Счетоводните данни в парично изражение се представят без безвъзмездните помощи и субсидиите, които се записват отделно. Под безвъзмездни помощи и субсидии се разбират всякакви форми на пряка помощ от публични фондове, в резултат на които се получава специфичен приход.

Комисията прие делегирания регламент на 1 август 2014 г. и той влезе в сила на седмия ден след деня на публикуването му в Официален вестник на Европейския съюз, т.е. на 7 ноември 2014 г. Той се прилага за Системата за земеделска счетоводна информация от отчетната 2015 г.

**4.**  **ЗАКЛЮЧЕНИЕ**

Комисията е упражнила правилно делегираните ѝ правомощия и приканва Европейския парламент и Съвета да вземат под внимание настоящия доклад.

1. РЕГЛАМЕНТ (ЕО) № 1217/2009 НА СЪВЕТА от 30 ноември 2009 г. за създаване на система за събиране на счетоводна информация за доходите и икономическата дейност на земеделските стопанства в Европейския съюз (ОВ L 328, 15.12.2009 г., стр. 27). [↑](#footnote-ref-1)
2. ДЕЛЕГИРАН РЕГЛАМЕНТ (ЕС) № 1198/2014 НА КОМИСИЯТА от 1 август 2014 г. за допълнение на Регламент (ЕО) № 1217/2009 на Съвета за създаване на система за събиране на счетоводна информация за доходите и икономическата дейност на земеделските стопанства в Европейския съюз (ОВ L 321, 7.11.2014 г., стр. 2). [↑](#footnote-ref-2)
3. ДЕЛЕГИРАН РЕГЛАМЕНТ (ЕС) 2017/2278 НА КОМИСИЯТА от 4 септември 2017 г. за изменение на приложение I към Регламент (ЕО) № 1217/2009 на Съвета за създаване на система за събиране на счетоводна информация за доходите и икономическата дейност на земеделските стопанства в Европейския съюз (ОВ L 328, 12.12.2017 г., стр. 1). [↑](#footnote-ref-3)
4. Вж. бележка под линия 3. [↑](#footnote-ref-4)
5. Вж. бележка под линия 2. [↑](#footnote-ref-5)